ddrg/super_eurlex huggingface dataset:
Διάταξη του Πρωτοδικείου (τρίτο τμήμα) της 6ης Φεβρουαρίου 1997. - Filippo de Jorio κατά Συμβουλίου της Ευρωπαϊκής Ενώσεως. - Αποζημιώσεις των μελών της Οικονομικής και Κοινωνικής Επιτροπής - Προσφυγή ακυρώσεως - Προσφυγή κατά παραλείψεως - Προδήλως απαράδεκτο. - Υπόθεση T-64/96.



Συλλογή της Νομολογίας του Δικαστηρίου 1997 σελίδα II-00127



Περίληψη



Λέξεις κλειδιά

1 Διαδικασία - Εισαγωγικό της δίκης δικόγραφο - Απαιτούμενα τυπικά στοιχεία - Συνοπτική έκθεση των προβαλλομένων λόγων

[Οργανισμός (ΕΚ) του Δικαστηρίου, άρθρο 19· Κανονισμός Διαδικασίας του Πρωτοδικείου, άρθρο 44 § 1, στοιχ. γγ]

2 Προσφυγή κατά παραλείψεως - Προϋποθέσεις παραδεκτού - Σύννομο της προ της ασκήσεως της προσφυγής διαδικασίας - Όχληση του θεσμικού οργάνου - Ουσιώδης τύπος - Αναγκαία ταυτοπροσωπία μεταξύ του προσφεύγοντος και του προσώπου που διατύπωσε την πρόσκληση προς ενέργεια

(Συνθήκη ΕΚ, άρθρο 175, εδ. 2)

Περίληψη

3 Βάσει του άρθρου 19 του Οργανισμού του Δικαστηρίου και του άρθρου 44, παράγραφος 1, στοιχείο γγ, του Κανονισμού Διαδικασίας του Πρωτοδικείου, το δικόγραφο της προσφυγής πρέπει να αναφέρει το αντικείμενο της διαφοράς και να περιέχει συνοπτική έκθεση των προβαλλομένων ισχυρισμών. Η αναφορά των στοιχείων αυτών πρέπει να είναι αρκούντως σαφής και ακριβής ώστε να παρέχεται η δυνατότητα στον καθού να προετοιμάσει την άμυνά του και στον κοινοτικό δικαστή να αποφανθεί επί της προσφυγής, ενδεχομένως, χωρίς να χρειάζεται να προσκομιστούν άλλα στοιχεία. Προκειμένου να διασφαλίζεται η ασφάλεια δικαίου και η ορθή απονομή της δικαιοσύνης, πρέπει, για να είναι παραδεκτή η προσφυγή, όλα τα ουσιώδη πραγματικά και νομικά στοιχεία στα οποία στηρίζεται να προκύπτουν, τουλάχιστον συνοπτικά, αλλά κατά τρόπο συνεκτικό και κατανοητό, από το ίδιο το κείμενο του δικογράφου της προσφυγής.

4 Η προσφυγή με αίτημα τη διαπίστωση παραλείψεως, που ασκείται βάσει του άρθρου 175 της Συνθήκης, δεν είναι παραδεκτή παρά μόνο στο μέτρο που ο προσφεύγων ακολούθησε δεόντως την προ της ασκήσεως της προσφυγής διαδικασία τηρώντας τον ουσιώδη τύπο που συνιστά η πρόσκληση του καθού οργάνου προς ενέργεια, υπό την έννοια του δευτέρου εδαφίου του εν λόγω άρθρου. Περαιτέρω, η προσφυγή πρέπει να ασκείται από το πρόσωπο που διατύπωσε την πρόσκληση αυτή.
Διάταξη του Πρωτοδικείου (τέταρτο τμήμα) της 19ης Φεβρουαρίου 1997. - Paolo Salvatore Affatato κατά Επιτροπής των Ευρωπαϊκών Κοινοτήτων. - Ευεργέτημα πενίας. - Υπόθεση T-157/96 AJ.



Συλλογή της Νομολογίας του Δικαστηρίου 1997 σελίδα II-00155

σελίδα IA-00033

σελίδα II-00093



Περίληψη



Λέξεις κλειδιά

Διαδικασία - Αίτηση του ευργετήματος πενίας - Υποβολή χωρίς τη σύμπραξη δικηγόρου μετά τη διά δικηγόρου άσκηση της προσφυγής - Παραδεκτό

(Κανονισμός Διαδικασίας του Πρωτοδικείου, άρθρο 94, παράγραφος 2, εδάφιο 2)

Περίληψη

Κατά το άρθρο 94, παράγραφος 2, δεύτερο εδάφιο, του Κανονισμού Διαδικασίας η αίτηση παροχής του ευεργετήματος πενίας δεν απαιτεί σύμπραξη δικηγόρου. Η απαλλαγή αυτή δεν ισχύει μόνο στην περίπτωση που η αίτηση υποβάλλεται πριν από την προσφυγή που προτίθεται να ασκήσει ο αιτών, αλλά και στην περίπτωση που η αίτηση υποβάλλεται μετά τη διά δικηγόρου άσκηση της προσφυγής.
Διάταξη του Προέδρου του Πρωτοδικείου της 26ης Φεβρουαρίου 1997. - C.A.S. Succhi di Frutta SpA κατά Επιτροπής των Ευρωπαϊκών Κοινοτήτων. - Ανταγωνισμός - Διαδικασία ασφαλιστικών μέτρων - Αίτηση αναστολής εκτελέσεως. - Υπόθεση T-191/96 R.



Συλλογή της Νομολογίας του Δικαστηρίου 1997 σελίδα II-00211



Περίληψη



Λέξεις κλειδιά

1 Ασφαλιστικά μέτρα - Προϋποθέσεις παραδεκτού - Παραδεκτό της κύριας προσφυγής - Δεν ασκεί επιρροή - Όρια

(Συνθήκη ΕΚ, άρθρο 185· Κανονισμός Διαδικασίας του Πρωτοδικείου, άρθρο 104 § 1)

2 Ασφαλιστικά μέτρα - Αναστολή εκτελέσεως - Προϋποθέσεις χορηγήσεως - Σοβαρή και ανεπανόρθωτη ζημία - Έννοια - Βάρος αποδείξεως

(Συνθήκη ΕΚ, άρθρο 185· Κανονισμός Διαδικασίας του Πρωτοδικείου, άρθρο 104 § 2· κανονισμός 228/96 της Επιτροπής)

Περίληψη

3 Το ζήτημα του παραδεκτού της κύριας προσφυγής δεν πρέπει, καταρχήν, να εξετάζεται στο πλαίσιο της διαδικασίας ασφαλιστικών μέτρων. Πρέπει να εξετάζεται κατά την εκδίκαση της κύριας προσφυγής, εκτός της περιπτώσεως όπου αυτή φαίνεται, εκ πρώτης όψεως, προδήλως απαράδεκτη, διότι άλλως προδικάζεται η απόφαση του Πρωτοδικείου επί της κύριας προσφυγής.

4 Το επείγον της λήψεως προσωρινών μέτρων πρέπει να εκτιμάται εξεταζομένου του αν η εκτέλεση των επιδίκων πράξεων, πριν από την έκδοση της αποφάσεως του Πρωτοδικείου επί της κύριας δίκης, είναι δυνατόν να συνεπάγεται, για τον διάδικο που ζητεί τη λήψη των μέτρων αυτών, σοβαρές και ανεπανόρθωτες ζημίες οι οποίες δεν θα μπορούσαν να αποκατασταθούν έστω και αν ακυρωνόταν η προσβαλλομένη απόφαση ή οι οποίες, παρά τον προσωρινό τους χαρακτήρα, θα ήσαν δυσανάλογες προς το συμφέρον του καθού να εκτελεστούν οι αποφάσεις του, έστω κι αν αυτές έχουν αποτελέσει το αντικείμενο ένδικης προσφυγής. Στον αιτούντα διάδικο εναπόκειται να αποδείξει ότι οι προϋποθέσεις αυτές συντρέχουν.

Απορριπτέα είναι η αίτηση ασφαλιστικών μέτρων με την οποία ζητείται η αναστολή εκτελέσεως μιας αποφάσεως που θεσπίστηκε στο πλαίσιο της εφαρμογής του κανονισμού 228/96 και με την οποία η Επιτροπή καθόρισε τα κριτήρια αντικαταστάσεως με ροδάκινα και βερύκοκα των μηλών και των πορτοκαλιών που είχαν προβλεφθεί αρχικά ως αντιπαροχή για την προμήθεια χυμού φρούτων και μαρμελάδας, προοριζομένων για τους πληθυσμούς της Αρμενίας και του Αζερμπαϋτζάν, εφόσον η αιτούσα δεν προσκόμισε κανένα αποδεικτικό στοιχείο προς στήριξη των ισχυρισμών της, ότι δηλαδή η σοβαρή στρέβλωση του ανταγωνισμού στην αγορά της βιομηχανικής μεταποιήσεως ροδακίνων, κατόπιν της εκδόσεως της προσβαλλομένης αποφάσεως, δημιουργεί κίνδυνο σοβαρής και ανεπανόρθωτης ζημίας.
Διάταξη του Πρωτοδικείου (τρίτο τμήμα) της 19ης Φεßρουαρίου 1997. - Intertronic F. Cornelis GmbH κατά Επιτροπής των Ευρωπαϊκών Κοινοτήτων. - Καταγγελία - Αίτηση κινήσεως διαδικασίας λόγω παραßάσεως - Προσφυγή κατά παραλείψεως - Απαράδεκτο. - Υπόθεση T-117/96.



Συλλογή της Νομολογίας του Δικαστηρίου 1997 σελίδα II-00141



Περίληψη



Λέξεις κλειδιά

1 Ανταγωνισμός - Διοικητική διαδικασία - Εξέταση των καταγγελιών - Έννοια της καταγγελίας σύμφωνα με τον κανονισμό 17 - Καταγγελία με την οποία ζητείται να διαπιστωθεί παράβαση των υποχρεώσεων που ένα κράτος μέλος υπέχει από τη Συνθήκη - Ανεπίτρεπτο

(Συνθήκη ΕΚ, άρθρο 169· κανονισμός 17, άρθρο 3)

2 Προσφυγή κατά παραλείψεως - Φυσικά ή νομικά πρόσωπα - Παραλείψεις επιδεκτικές προσφυγής - Παράλειψη κινήσεως διαδικασίας λόγω παραβάσεως - Απαράδεκτο

(Συνθήκη ΕΚ, άρθρα 169 και 175, εδ. 3)

Περίληψη

3 Η φύση καταγγελίας απευθυνομένης στην Επιτροπή πρέπει να εκτιμάται σε συνάρτηση με το αντικείμενό της και όχι βάσει αποκλειστικά τυπικών κριτηρίων. Η χωρίς άλλη διευκρίνιση μνεία του άρθρου 3 του κανονισμού 17 σε έγγραφο απευθυνόμενο στην Επιτροπή δεν μπορεί να προσδώσει στο έγγραφο αυτό χαρακτήρα καταγγελίας βάσει της διατάξεως αυτής, εφόσον από αυτό προκύπτει ότι σκοπεί να προκαλέσει τη διαπίστωση ότι ένα κράτος μέλος παρέβη τις υποχρεώσεις που υπέχει από τη Συνθήκη.

Δεν μπορεί να επιτρέπεται στον καταγγέλλοντα να καταστρατηγεί τους πράγματι εφαρμοστέους κανόνες, προσπαθώντας να αποκλείσει από την υπαγωγή στο άρθρο 169 της Συνθήκης μια διαδικασία που διέπεται από τη διάταξη αυτή, υπάγοντάς την τεχνητά στους κανόνες του κανονισμού 17, οι οποίοι διασφαλίζουν στον καταγγέλλοντα καλύτερη διαδικαστική θέση από εκείνη που του παρέχει το άρθρο 169 της Συνθήκης.

4 Είναι απαράδεκτη η προσφυγή κατά παραλείψεως που ασκείται από φυσικό ή νομικό πρόσωπο και με την οποία ζητείται να αναγνωριστεί ότι η Επιτροπή, μη κινώντας κατά κράτους μέλους διαδικασία διαπιστώσεως παραβάσεως, παρέλειψε να αποφανθεί κατά παράβαση της Συνθήκης.

Συγκεκριμένα, τα φυσικά ή νομικά πρόσωπα δεν μπορούν να επικαλούνται το άρθρο 175, τρίτο εδάφιο, της Συνθήκης προκειμένου να αναγνωριστεί η κατά παράβαση της Συνθήκης παράλειψη εκδόσεως των πράξεων των οποίων αποτελούν τους δυνητικούς αποδέκτες. Στα πλαίσια της διαδικασίας λόγω παραβάσεως που διέπεται από το άρθρο 169 της Συνθήκης, οι μόνες πράξεις στην έκδοση των οποίων μπορεί να οδηγηθεί η Επιτροπή απευθύνονται στα κράτη μέλη.

Περαιτέρω, από την οικονομία του άρθρου 169 της Συνθήκης προκύπτει ότι η Επιτροπή δεν υποχρεούται να κινεί τη διαδικασία κατά την έννοια της διατάξεως αυτής, αλλ' ότι, συναφώς, διαθέτει αντιθέτως διακριτική εξουσία εκτιμήσεως αποκλείουσα το δικαίωμα των ιδιωτών να επιβάλλουν στο όργανο αυτό να λαμβάνει θέση με ορισμένο περιεχόμενο.
Διάταξη του Πρωτοδικείου (τέταρτο πενταμελές τμήμα) της 14ης Μαρτίου 1997. - Arbeitsgemeinschaft Deutscher Luftfahrt-Unternehmen και Hapag-Lloyd Fluggesellschaft mbH κατά Επιτροπής των Ευρωπαϊκών Κοινοτήτων. - Προσφυγή ακυρώσεως - Ανάκληση της αποφάσεως εκκρεμούσας της δίκης - Κατάργηση της δίκης. - Υπόθεση T-25/96.



Συλλογή της Νομολογίας του Δικαστηρίου 1997 σελίδα II-00363



Περίληψη



Λέξεις κλειδιά

Προσφυγή ακυρώσεως - Προσφυγή κατ' αποφάσεως - Ανάκληση, λόγω ουσιαστικών σφαλμάτων, της προσβαλλομένης αποφάσεως εκκρεμούσας της δίκης και έκδοση νέας αποφάσεως με πανομοιότυπο περιεχόμενο - Προσφυγή καταστάσα άνευ αντικειμένου - Κατάργηση της δίκης λόγω ελλείψεως συμφέροντος του προσφεύγοντος προς έκδοση ακυρωτικής αποφάσεως

Περίληψη

Οσάκις ένα κοινοτικό όργανο ανακαλεί εκκρεμούσας της δίκης την απόφαση που αποτελεί το αντικείμενο προσφυγής ακυρώσεως, λόγω των ουσιαστικών σφαλμάτων τα οποία περιέχει, προκειμένου να την αντικαταστήσει με νέα απόφαση, της οποίας το περιεχόμενο είναι κατ' ουσίαν πανομοιότυπο με εκείνο της πρώτης αποφάσεως, η ανάκληση αυτή καθιστά την προσφυγή άνευ αντικειμένου και δικαιολογεί απόφαση περί καταργήσεως της δίκης, καθόσον ο προσφεύγων δεν μπορεί να αποδείξει ότι έχει συμφέρον προς έκδοση ακυρωτικής αποφάσεως.
Διάταξη του Πρωτοδικείου (τέταρτο τμήμα) της 18ης Μαρτίου 1997. - Union Européenne de l'Artisanat et des Petites et Moyennes Entreprises (UEAPME) κατά Συμβουλίου της Ευρωπαϊκής Ενώσεως. - Παρέμβαση. - Υπόθεση T-135/96.



Συλλογή της Νομολογίας του Δικαστηρίου 1997 σελίδα II-00373



Περίληψη



Λέξεις κλειδιά

Διαδικασία - Παρέμβαση - Πρόσωπα έχοντα συμφέρον - Διαφορά ως προς το κύρος οδηγίας στον τομέα της κοινωνικής πολιτικής - Προσφυγή που ασκήθηκε από αντιπροσωπευτική σε κοινοτικό επίπεδο οργάνωση εργοδοτών η οποία δεν συμμετείχε στις διαπραγματεύσεις που προηγήθηκαν της εκδόσεως της οδηγίας - Αίτηση παρεμβάσεως εθνικών οργανώσεων, μελών της προσφεύγουσας, οι οποίες επικαλούνται ίδιο συμφέρον που συνίσταται στον ρόλο που διαδραματίζουν κατά το στάδιο της εκδόσεως των εθνικών μέτρων μεταφοράς της οδηγίας στο εθνικό δίκαιο - Παραδεκτό

(Οργανισμός ΕΚ του Δικαστηρίου, άρθρο 37, εδ. 2· οδηγία 96/34 του Συμβουλίου)

Περίληψη

Κατά το άρθρο 37, δεύτερο εδάφιο, του Οργανισμού του Δικαστηρίου, το δικαίωμα παρεμβάσεως εξαρτάται από μόνη την προϋπόθεση ότι ο παρεμβαίνων δικαιολογεί συμφέρον στην επίλυση της διαφοράς που έχει υποβληθεί στο Πρωτοδικείο.

Προκειμένης προσφυγής με την οποία ζητείται η ακύρωση της οδηγίας 96/34, σχετικά με τη συμφωνία-πλαίσιο για τη γονική άδεια, που ασκήθηκε από οργάνωση αντιπροσωπευτική στο κοινό επίπεδο των συμφερόντων των μικρομεσαίων επιχειρήσεων βιοτεχνίας, η οποία δεν είχε τη δυνατότητα να συμμετάσχει στις διαπραγματεύσεις που προηγήθηκαν της εκδόσεως της οδηγίας, δικαιολογούν τέτοιο συμφέρον οι εθνικές ενώσεις, μέλη της προσφεύγουσας, που αντιπροσωπεύουν τα ίδια συμφέροντα στο εθνικό επίπεδο και μπορούν να επικαλεστούν ίδιο συμφέρον, ξεχωριστό από το συμφέρον της προσφεύγουσας, το οποίο ανάγεται στο γεγονός ότι η οδηγία περιορίζει την ελευθερία διαπραγματεύσεώς τους κατά το στάδιο της εκδόσεως των εθνικών μέτρων μεταφοράς της στο εσωτερικό δίκαιο.
Διάταξη του Προέδρου του Πρωτοδικείου της 21ης Μαρτίου 1997. - J. Antonissen κατά Επιτροπής των Ευρωπαϊκών Κοινοτήτων και Συμβουλίου της Ευρωπαϊκής Ενώσεως. - Ποσοστώσεις γάλακτος - Αγωγή λόγω εξωσυμβατικής ευθύνης της Κοινότητας - Ασφαλιστικά μέτρα - Προκαταβολή μέρους της ζητηθείσας αποζημιώσεως - Προϋποθέσεις - Δεν συντρέχουν. - Υπόθεση T-179/96 R.



Συλλογή της Νομολογίας του Δικαστηρίου 1997 σελίδα II-00425



Περίληψη



Λέξεις κλειδιά

Ασφαλιστικά μέτρα - Προσωρινά μέτρα - Ξορήγηση προκαταβολής - Μέτρο που υπάρχει κίνδυνος να αποδειχθεί μη ανατρέψιμο - Προϋποθέσεις χορηγήσεως

(Συνθήκη ΕΚ, άρθρο 186)

Περίληψη

Περίπτωση χορηγήσεως προκαταβολής, η οποία ζητείται ως προσωρινό μέτρο, όταν υπάρχει κίνδυνος το μέτρο αυτό να αποδειχθεί μη ανατρέψιμο, και τούτο ενόψει της οικονομικής καταστάσεως του αιτούντος, οπότε θα μπορούσε κάτι τέτοιο να έχει ως αποτέλεσμα να προδικάσει την απόφαση του Πρωτοδικείου στην κύρια δίκη, υφίσταται μόνον εφόσον, αφενός, οι ισχυρισμοί και τα επιχειρήματα που ο αιτών προβάλλει προς στήριξη του αιτήματός του φαίνονται, prima facie, ιδιαιτέρως βάσιμα και δικαιολογημένα και, αφετέρου, το στοιχείο του επείγοντος είναι αναμφισβήτητο.

Τέτοιος ακριβώς κίνδυνος μη ανατρέψιμου μέτρου υφίσταται όταν ο αιτών, προκειμένου να καταδείξει το επείγον του αιτήματός του, προβάλλει τον κίνδυνο πτωχεύσεώς του λόγω της πρόσκαιρης οικονομικής του καταστάσεως, η οποία, αυτή καθεαυτή, αποκλείει, στην πράξη, τη δυνατότητα να εξαρτηθεί η χορήγηση της ζητούμενης προκαταβολής από την προϋπόθεση παροχής ασφαλείας σχετικά με την επιστροφή της σε περίπτωση απορρίψεως του αιτήματος της κύριας δίκης.
Διάταξη του Προέδρου του Πρωτοδικείου της 21ης Μαρτίου 1997. - Camar SRL κατά Επιτροπής των Ευρωπαϊκών Κοινοτήτων. - Κοινή οργάνωση των αγορών - Μπανάνες - Αίτηση λήψεως ασφαλιστικών μέτρων - Αίτηση χορηγήσεως αδειών εισαγωγής. - Υπόθεση T-79/96 R.



Συλλογή της Νομολογίας του Δικαστηρίου 1997 σελίδα II-00403



Περίληψη



Λέξεις κλειδιά

Ασφαλιστικά μέτρα - Προσωρινά μέτρα - Αίτηση χορηγήσεως αδειών εισαγωγής μπανανών κατά παρέκκλιση της καθορισθείσας για το τρέχον έτος δασμολογικής ποσοστώσεως - Ανάγκη μη υπερβάσεως των προβλεπομένων με τον κανονισμό 404/93 ορίων - Απόρριψη της αιτήσεως εισαγωγέα μπανανών προελεύσεως Σομαλίας λόγω της εκτιμήσεως ότι είναι σε θέση να επαναλάβει τις εισαγωγές της παραδοσιακών μπανανών

(Κανονισμός Διαδικασίας του Πρωτοδικείου, άρθρο 104 § 2· κανονισμός 404/93 του Συμβουλίου, άρθρο 30)

Περίληψη

Στα πλαίσια της εξετάσεως του βασίμου αιτήσεως για τη λήψη ασφαλιστικών μέτρων που υπέβαλε επιχείρηση εισαγωγής παραδοσιακών μπανανών ΑΚΕ προελεύσεως Σομαλίας με αντικείμενο να της δοθούν, πέραν της καθοριζομένης για την τρέχουσα περίοδο δασμολογικής ποσοστώσεως, άδειες εισαγωγής μπανανών τρίτων χωρών ή μη παραδοσιακών χωρών ΑΚΕ σε ποσότητα ίση με τη διαφορά μεταξύ της ποσότητας μπανανών Σομαλίας που θα μπορέσει να εισαγάγει η αιτούσα και εκείνης που η ίδια είχε εισαγάγει πριν από την έκρηξη του εμφυλίου πολέμου στη Σομαλία, ο δικάζων κατά τη διαδικασία του επείγοντος δικαστής οφείλει όχι μόνο να ελέγξει αν συντρέχουν οι απαιτούμενες προϋποθέσεις για τη λήψη των προσωρινών μέτρων του άρθρου 104 του Κανονισμού Διαδικασίας του Πρωτοδικείου, αλλ' επίσης να βεβαιωθεί ότι τηρούνται τα επιβληθέντα όρια για την έγκριση παρεκκλίσεων από το γενικό σύστημα χορηγήσεως των αδειών που προβλέπει ο κανονισμός 404/93, για την κοινή οργάνωση της αγοράς στον τομέα της μπανάνας, και ειδικότερα το επικληθέν άρθρο 30 αυτού, σχετικά με τα μεταβατικά μέτρα που κρίνονται αναγκαία για τη μετάβαση από τα εθνικά συστήματα στην κοινή οργάνωση των αγορών.

Συναφώς, η ανάγκη μέτρων προορισμένων να αναπροσαρμόσουν την ισχύουσα κατανομή των αδειών εισαγωγής δεν συντρέχει, δεδομένου ότι η πρόβλεψη της παραγωγής επαρκούς ποσότητας μπανανών Σομαλίας, ικανής να παράσχει στην αιτούσα επιχείρηση τη δυνατότητα να επαναλάβει τις παραδοσιακές εισαγωγές της, επιτρέπει, εκ πρώτης όψεως, τη συναγωγή του συμπεράσματος ότι το καθεστώς της κοινής οργανώσεως των αγορών δεν φαίνεται να περιορίζει τη δυνατότητα της αιτούσας να εισαγάγει μπανάνες από τη Σομαλία στο πλαίσιο της προβλεπομένης με το κανονισμό 404/93 δασμολογικής ποσοστώσεως, ενώ, για την τρέχουσα περίοδο, δεν φαίνεται να υφίστανται δυσχέρειες, οφειλόμενες στη μετάβαση από τα εθνικά καθεστώτα που ίσχυαν πριν από την έναρξη ισχύος του κανονισμού 404/93 στο παρόν καθεστώς της κοινής οργανώσεως των αγορών, ικανές να απειλήσουν την ίδια την επιβίωση της επιχειρήσεως.
Διάταξη του Πρωτοδικείου (δεύτερο τμήμα) της 15ης Μαΐου 1997. - Georges Berthu κατά Επιτροπής των Ευρωπαϊκών Κοινοτήτων. - Οικονομική και νομισματική πολιτική - Πρόταση της Επιτροπής - Προσφυγή ακυρώσεως - Αντικατάσταση της ονομασίας ECU που προβλέπεται στο άρθρο 109 Ζ της Συνθήκης ΕΚ από την ονομασία ευρώ - Προδήλως απαράδεκτο. - Υπόθεση T-175/96.



Συλλογή της Νομολογίας του Δικαστηρίου 1997 σελίδα II-00811



Περίληψη



Λέξεις κλειδιά

Προσφυγή ακυρώσεως - Πράξεις δεκτικές προσφυγής - Έννοια - Πράξεις παράγουσες δεσμευτικά έννομα αποτελέσματα - Προτάσεις κανονισμού - Προπαρασκευαστικές πράξεις

(Συνθήκη ΕΚ, άρθρα 173, εδ. 4, και 235)

Περίληψη

Συνιστούν πράξεις ή αποφάσεις δυνάμενες να αποτελέσουν αντικείμενο προσφυγής ακυρώσεως τα μέτρα που παράγουν υποχρεωτικά έννομα αποτελέσματα ικανά να θίξουν τα συμφέροντα του προσφεύγοντος μεταβάλλοντας κατά τρόπο σαφή τη νομική του κατάσταση. Όσον αφορά, ειδικότερα, πράξεις ή αποφάσεις των οποίων η κατάρτιση πραγματοποιείται σε περισσότερα στάδια, δεν πληρούν, κατ' αρχήν, την προϋπόθεση αυτή παρά μόνο τα μέτρα που καθορίζουν οριστικά τη θέση του οικείου οργάνου κατά το πέρας της διαδικασίας.

Επομένως, δεν μπορούν να αποτελέσουν αντικείμενο προσφυγής ακυρώσεως μέτρα προκαταρκτικά ή αμιγώς προπαρασκευαστικής φύσεως, όπως είναι οι προτάσεις κανονισμού που υποβάλλει Επιτροπή στο Συμβούλιο στο πλαίσιο της διαδικασίας του άρθρου 235 της Συνθήκης.
Διάταξη του Πρωτοδικείου (δεύτερο τμήμα) της 2ας Μαΐου 1997. - Automobiles Peugeot SA κατά Επιτροπής των Ευρωπαϊκών Κοινοτήτων. - Ανταγωνισμός - Προσφυγή ακυρώσεως - Ένσταση απαραδέκτου. - Υπόθεση T-90/96.



Συλλογή της Νομολογίας του Δικαστηρίου 1997 σελίδα II-00663



Περίληψη



Λέξεις κλειδιά

1 Προσφυγή ακυρώσεως - Πράξεις δεκτικές προσφυγής - Έννοια - Πράξεις παράγουσες δεσμευτικά έννομα αποτελέσματα - Έγγραφο εμπίπτον στην πρώτη φάση της διαδικασίας του άρθρου 5 της αποφάσεως 94/810 της Επιτροπής - Προπαρασκευαστική πράξη

(Συνθήκη ΕΚ, άρθρο 173· απόφαση 94/810 της Επιτροπής, άρθρο 5)

2 Διαδικασία - Προσφυγή ασκηθείσα κατά προπαρασκευαστικής πράξεως - Έκδοση μεταγενέστερης πράξεως - Νέο πραγματικό περιστατικό που καθιστά δυνατή την ευδοκίμηση των αιτημάτων της προσφυγής - Δεν υπάρχει

(Κανονισμός Διαδικασίας του Πρωτοδικείου, άρθρο 44 § 1, στοιχ. γγ)

Περίληψη

3 Συνιστά πράξη ή απόφαση που μπορεί να αποτελέσει αντικείμενο προσφυγής ακυρώσεως, κατά την έννοια του άρθρου 173 της Συνθήκης, κάθε μέτρο που παράγει δεσμευτικά έννομα αποτελέσματα, ικανά να επηρεάσουν τα συμφέροντα του προσφεύγοντος, μεταβάλλοντας κατά τρόπο σαφή τη νομική του κατάσταση. Όταν πρόκειται για πράξεις ή αποφάσεις, η εκπόνηση των οποίων πραγματοποιείται σε πολλές φάσεις, αποτελούν, καταρχήν, προσβλητές πράξεις μόνον τα μέτρα τα οποία καθορίζουν οριστικώς τη θέση του οργάνου κατά το πέρας της εν λόγω διαδικασίας και όχι τα ενδιάμεσα μέτρα, σκοπός των οποίων είναι η προετοιμασία της τελικής αποφάσεως.

Συναφώς, δεν μπορούν να θεωρηθούν ως πράξεις που μπορούν να αποτελέσουν αντικείμενο προσφυγής τα έγγραφα τα οποία εντάσσονται στο πλαίσιο της διαδικασίας του άρθρου 5 της αποφάσεως 94/810 της Επιτροπής, περί των καθηκόντων που ανατίθενται στους συμβούλους ακροάσεων στο πλαίσιο των ενώπιον της Επιτροπής διαδικασιών για την εφαρμογή των κανόνων ανταγωνισμού, και με τα οποία ο προσφεύγων πληροφορείται ότι η Επιτροπή δεν συμμερίζεται την άποψή του όσον αφορά τις πληροφορίες που προστατεύονται, κατ' αυτόν, από το εμπορικό απόρρητο και ότι προτίθεται να γνωστοποιήσει στους καταγγέλλοντες περισσότερες πληροφορίες απ' όσες επιθυμεί ο προσφεύγων, τάσσοντάς του συγχρόνως προθεσμία για να υποβάλει τις παρατηρήσεις του ενώπιον του συμβούλου ακροάσεων.

4 Δυνάμει του άρθρου 44, παράγραφος 1, στοιχείο γγ, του Κανονισμού Διαδικασίας του Πρωτοδικείου, ο προσφεύγων έχει υποχρέωση να καθορίσει το αντικείμενο της διαφοράς με το δικόγραφο της προσφυγής του και δεν μπορεί κατά τη διάρκεια της δίκης να υποβάλει νέα αιτήματα που μπορούν να μεταβάλουν αυτό καθαυτό το αντικείμενο της προσφυγής. Συναφώς, εφόσον η αρχική προσφυγή στρέφεται κατά πράξεως προσωρινού χαρακτήρα, τα νέα αιτήματα που σκοπούν στην ακύρωση μεταγενέστερης οριστικής αποφάσεως, εκδοθείσας μετά την άσκηση της προσφυγής, είναι απαράδεκτα.
Διάταξη του Πρωτοδικείου (τέταρτο τμήμα) της 13ης Ιουνίου 1997. - TEAM Srl και Centralne Biuro Projektowo-Badawcze Budownictwa Kolejowego (Kolprojekt) κατά Επιτροπής των Ευρωπαϊκών Κοινοτήτων. - Πρόγραμμα PHARE - Απόφαση περί ακυρώσεως προσκλήσεως προς υποßολή προσφορών και περί δημοσιεύσεως νέας προσκλήσεως - Προσφυγή ακυρώσεως και αγωγή αποζημιώσεως - Αίτημα περί καταργήσεως της δίκης - Ένσταση απαραδέκτου. - Υπόθεση T-13/96.



Συλλογή της Νομολογίας του Δικαστηρίου 1997 σελίδα II-00983



Περίληψη



Λέξεις κλειδιά

Προσφυγή ακυρώσεως - Προσφυγή κατά αποφάσεως περί ακυρώσεως προσκλήσεως προς υποβολή προσφορών, δημοσιευθείσας στο πλαίσιο του προγράμματος PHARE, και περί δημοσιεύσεως νέας προσκλήσεως - Απόσυρση του σχεδίου που αποτελούσε το αντικείμενο των δύο προσκλήσεων - Προσφυγή καταστάσα άνευ αντικειμένου - Κατάργηση της δίκης

(Συνθήκη ΕΚ, άρθρα 173 και 76)

Περίληψη

Προφυγή η οποία στρέφεται κατά αποφάσεως της Επιτροπής περί ακυρώσεως προσκλήσεως προς υποβολή προσφορών δημοσιευθείσας στο πλαίσιο του προγράμματος PHARE, για την οικονομική ενίσχυση προς τις χώρες της Κεντρικής και Ανατολικής Ευρώπης, και περί δημοσιεύσεως νέας προσκλήσεως προς υποβολή προσφορών καθίσταται άνευ αντικειμένου και, ως εκ τούτου, πρέπει να καταργηθεί η ενώπιον του Πρωτοδικείου δίκη, σε περίπτωση κατά την οποία η υπέρ ης η ενίσχυση χώρα ζητεί, κατά τη διάρκεια της εκκρεμοδικίας, την απόσυρση από το πρόγραμμα PHARE του σχεδίου που αποτελούσε το αντικείμενο των δύο προσκλήσεων και η Επιτροπή δέχεται το αίτημα της χώρας αυτής. Πράγματι, στην περίπτωση αυτή, δεδομένου ότι δεν υπάρχει πλέον έργο προς ανάθεση και, ως εκ τούτου, μια απόφαση του Πρωτοδικείου ακυρώνουσα την επίδικη απόφαση και την επίδικη πρόσκληση προς υποβολή εισφορών δεν μπορεί να έχει ως συνέπεια τη λήψη των μέτρων εκτελέσεως που προβλέπει το άρθρο 176 της Συνθήκης ΕΚ, ο προσφεύγων δεν έχει κανένα έννομο συμφέρον να επιτύχει την ακύρωση της εν λόγω απφάσεως.
Διάταξη του Προέδρου του Πρωτοδικείου της 8ης Οκτωβρίου 1996. - Cipeke - Comércio e Indústria de Papel Ldª κατά Επιτροπής των Ευρωπαϊκών Κοινοτήτων. - Κοινωνική πολιτική - Ευρωπαϊκό Κοινωνικό Ταμείο - Απόφαση διατάσσουσα τη μερική επιστροφή συνδρομής σε ενέργεια επαγγελματικής καταρτίσεως - Διαδικασία ασφαλιστικών μέτρων - Αίτηση αναστολής εκτελέσεως - Επείγον - Δεν υπάρχει. - Υπόθεση T-84/96 R.



Συλλογή της Νομολογίας του Δικαστηρίου 1996 σελίδα II-01313



Περίληψη



Λέξεις κλειδιά

Ασφαλιστικά μέτρα - Αναστολή εκτελέσεως - Αναστολή εκτελέσεως αποφάσεως με την οποία διατάσσεται επιχείρηση να επιστρέψει αχρεωστήτως καταβληθείσα κοινοτική συνδρομή - Προϋποθέσεις χορηγήσεως - «Periculum in mora» - Έννοια - Βάρος αποδείξεως

(Συνθήκη ΕΚ, άρθρο 185· Κανονισμός Διαδικασίας του Πρωτοδικείου, άρθρο 104 § 2)

Περίληψη

Το «periculum in mora» ως προς μία επιχείρηση, το οποίο μπορεί να δικαιολογήσει την αναστολή εκτελέσεως αποφάσεως με την οποία διατάσσεται επιχείρηση να επιστρέψει αχρεωστήτως καταβληθείσα κοινοτική συνδρομή, υφίσταται μόνο στην περίπτωση κατά την οποία η εκτέλεση της υποχρεώσεως αυτής, έστω και με τη σύσταση τραπεζικής εγγυήσεως, θα έθετε σε κίνδυνο την ύπαρξη της εν λόγω επιχειρήσεως. Η επιχείρηση υποχρεούται να αποδείξει ότι συντρέχει τέτοια περίπτωση.

Για την απόδειξη αυτή δεν αρκεί η προσκόμιση φορολογικών δηλώσεων και λογαριασμών εκμεταλλεύσεως από τους οποίους προκύπτουν ζημίες κατά τη διάρκεια πολλών διαδοχικών χρήσεων. Συγκεκριμένα, οι φορολογικές δηλώσεις και οι λογαριασμοί εκμεταλλεύσεως είναι λογιστικά έγγραφα που σκιαγραφούν το στατικό πλαίσιο της επιχειρήσεως, το οποίο, ελλείψει ιδίως πάσης αναφοράς στη θέση της στην αγορά, δεν αρκεί για την εξαντλητική περιγραφή της πραγματικής οικονομικής της καταστάσεως και, ειδικότερα, της αδυναμίας της να λάβει δάνεια από τραπεζικά ιδρύματα.